ইতিহাসবিদরা অতীত খুঁড়ে কখন যে কোন আজুবা বের করে আনেন! আর তাদের সেই তথ্য বা দাবি নিয়ে হইচই পড়ে যায় বিশ্বের কোনায় কোনায়! আপাতত এমনই এক আজব দাবি নিয়ে তোলপাড় বিশ্ব।
আন্তর্জাতিক সংবাদমাধ্যম ‘এক্সপ্রেস’-এ প্রকাশিত এক সাম্প্রতিক প্রতিবেদনে জানা গিয়েছে, মরক্কোর এক সংবাদপত্র ‘আল-ওসবো’ তার এক প্রতিবেদনে দাবি করেছে, রানি দ্বিতীয় এলিজাবেথ তথা ব্রিটেনের বর্তমান রাজবংশের সঙ্গে ইসলাম ধর্মের প্রবক্তা মহানবি হজরত মহম্মদের রক্ত-সম্পর্ক বিদ্যমান! 
‘আর-ওসবো’-র দাবি, বর্তমান ব্রিটিশ রাজবংশীয়রা ১৪ শতকে আর্ল অফ কেমব্রিজের বংশের সঙ্গে বৈবাহিকভাবে সংযুক্ত হয়। এই আর্ল বা সামন্ত বংশ স্পেনের প্রথম ইসলামি রাজবংশের সঙ্গে রক্তবন্ধন যুক্ত। কারণ, স্পেনে ইসলামি শাসনের গোড়াপত্তন করেছিলেন যাঁরা, তাঁরা নবিকন্যা ফতিমার বংশধর। 
এই দাবি যদি সত্য হয়, তা হলে ধরে নিতে হবে জর্ডন ও মরক্কোর রাজবংশ এবং ইরানের বিখ্যাত নেতা আয়াতুল্লাহ্ খোমেইনিও রানি এলিজাবেথের নিকটাত্মীয়। 
এই দাবির সত্যতা নিয়ে ইউরোপ ও আরব— উভয় বর্গের ইতিহাসবিদরাই বিভিন্ন প্রকারের মত পোষণ করতে শুরু করেছেন। একদল ইতিহাসবিদ জানাচ্ছেন, জাইদা নামে স্পেনের ইসলামি রাজবংশের এক রাজকন্যা সেভিল শহর বর্বরদের দ্বারা আক্রান্ত হলে থেকে ১১ শতকে সেখান থেকে পালাতে বাধ্য হন এবং কাস্তাইয়ের খ্রিস্টান রাজা ষষ্ঠ আলফোনসোর কাছে আশ্রয় নেন। সেখানেই জাইদা খ্রিস্টধর্ম গ্রহণ করেন। এবং তাঁর নতুন নাম হয় ইসাবেলা। তিনি আলফোনসোকেই বিয়ে করেন এবং তাঁদের এক পুত্রসন্তান হয়। সেই পুত্রেরই কোনও বংশধর কেমব্রিজের আর্লকে বিয়ে করেন।  

এই বিষয়ে অন্যান্য খবর

ইংল্যান্ডের রানি তাঁর বিখ্যাত হাতব্যাগে ঠিক কত টাকা রাখেন


জাইদার বংশপরিচয় নিয়ে ইতিহাসবিদরা নিঃসংশয় নন। তবে অনেকেই তাঁকে মহানবির বংশধর মহম্মদ বিন আব্বাদের বংশধর বলে মনে করেন। আবার অনেকের মতে, জাইদার সঙ্গে মহম্মদ বিন আব্বাদের বংশের কারোর বিয়ে হয়েছিল।
যাই হোক, এই দাবি কিন্তু আরব দুনিয়ায় বেশ শোরগোল ফেলে দিয়েছে। অনেকেই মনে করছেন মহানবির বংশের সঙ্গে নিজেদের সংযুক্তি প্রমাণ করে ব্রিটিশ রাজবংশ তার হৃতগৌরব পুনরুদ্ধার করতে চাইছে। আবার অনেকের মতে, এ এক আনন্দের সংবাদ।